Beppe Barberis/La frèisa ‘d Cher
Artorn

La frèisa ‘d Cher 
Tòst i veuj sauté an difèisa
ëd col vin ch’a l’ha nòm Frèisa
e as produv antorn a Cher,
vin brios, gustos, sincer…
Còsa a-j taca a sti monfrin
d’andé an gir a dì che ‘s vin
a l’é mach coma ch’as deuv,
quand a ven da Castelneuv?
Ma schersoma? Sente amis,
fin che iv feve ‘l servel gris
për truvé mòda e manera
ëd laudé vòstra Barbera,
noi i l’oma pa da dì…
Però quand da farinej
toche ‘l vin dij nòstri Vej,
arogandve la pretèisa
d’esse j’inventor dla Frèisa,
scusé tant gent dël Monfrà,
ma stavòlta i-i soma pa.
Fé atension e scoté bin,
che la stòria ‘d cost bon vin
iv la fiche a la pì lesta
bin piantà drinta la testa.
L’é da secoj che sì a Cher
as produv cost vin sincer,
doss o sèch, sempe bocant;
porta an tàula a l’é n’incant
ch’a sa dé gòj e gigèt…
Cara gent, cost l’é vin s-cèt
verament da intenditor
che confonde a venta pa
con la Frèisa dël Monfrà…
Comsessìa rivà a la fin
chi a veul bèive dël bon vin,
a deuv nen guardé a la spèisa,
ma caté dla bon-a Frèisa,
che lo crijo al mond anter:
sarà sempe cola ‘d Cher!

Beppe Barberis
Poesìa
Leteratura piemontèisa